|  |
| --- |
| Skattestyrelsen |
| 23. marts 2022 |

# Høringssvar - udkast til styresignal vedrørende ændring af praksis for opgørelse af afskrivningsgrundlaget for distributionsnet mv. i varmeforsyningsselskaber

Skattestyrelsen har den 16. februar 2022 fremsendt ovenstående udkast til styresignal i høring til FSR - Danske Revisorer med anmodning om bemærkninger.

Vi har gennemgået udkastet til styresignalet, som giver anledning til følgende bemærkninger.

# Generelle bemærkninger

Vi hilser styresignalet fra Skattestyrelsen velkommen og kvitterer for, at Skattestyrelsen med styresignalet behandler en række af de problemstillinger, som har været gældende for varmeforsyningsselskaber i forhold til skattemæssige indgangsværdier.

Vi er imidlertid bekymrede for, at konsekvenserne af praksisændringen for varmeforsyningsselskaberne og skattemyndighedernes kommende behandling af afskrivningsgrundlaget for disse selskaber. Vores bekymring er begrundet i, at det i forlængelse af et tilsvarende styresignal for vandforsyningsselskaber (SKM2019.452SKTST) har vist sig, at Skattestyrelsen har en særdeles lang sagsbehandlingstid for sager vedrørende de skattemæssige indgangsværdier. Der er således talrige eksempler på sager, som er hjemvist fra Landsskatteretten til fornyet behandling hos Skattestyrelsen, hvor Skattestyrelsen endnu ikke har påbegyndt sagsbehandlingen, selvom det er mere end et år siden, at sagen blev hjemvist.

Vi bemærker endvidere, at udkastet til styresignalet i det væsentligste svarer til Skattestyrelsens styresignal angående fastsættelse af indgangsværdier i vandforsyningsselskaber (SKM2019.452.SKTST).

FSR – danske revisorer Kronprinsessegade 8 DK - 1306 København K

Telefon +45 3393 9191 fsr@fsr.dk

[www.fsr.dk](http://www.fsr.dk/)

CVR. 55 09 72 16

Danske Bank Reg. 9541

Konto nr. 2500102295

# Specifikke bemærkninger

Punkt 2.2. Hidtidig praksis

Det skal, for en god ordens skyld, bemærkes, at afsnittet ‘2.2 Hidtidig praksis’ fremstår kortfattet, når det sammenlignes med det tilsvarende afsnit i SKM2019.452.SKTST. Vi opfordrer Skattestyrelsen til at uddybe afsnittet i udkastet i overensstemmelse hermed.

Punkt 4. Ny praksis

Ejendomme, der kan bruges til andre formål end varmeforsyningsvirksomhed

Skattestyrelsen anfører i afsnittet, at principperne i højesteretsdommene alene gælder for aktiver, der ikke kan anvendes til andre formål end varmeforsyningsvirksomhed. I lighed med vores bemærkninger til 2019-styresignalet, gøres gældende, at den af Skattestyrelsen anlagte fortolkning af højesteretsdommene resulterer i en uhensigtsmæssig retsstilling, idet varmeselskaber får en differentieret retsstilling, afhængig af om selskaberne omfattes af ligningslovens § 2 eller selskabsskattelovens § 5 D.

For ligningslovens § 2 gælder således, at værdiansættelse af ejendomme skal ske ud fra handelsværdien, som kan være højere end den regulatoriske værdi (POLKA-værdien), mens en værdiansættelse af ejendomme efter selskabsskattelovens § 5 D skal fastsættes ud fra den seneste vurdering forud for indkomstår, der er grundlaget for den første skatteansættelse.

Værdiansættelse af varmeforsyningsselskabernes anlægsaktiver sker bl.a. ud fra oplysninger i POLKA, som indeholder værdier for det enkelte varmeforsyningsselskabs aktiver – herunder ejendomme. Ejendommene indgår dermed i grundlaget for fastsættelse af varmepriserne (indtægtsrammen), hvorfor disse må anses at have så nær en tilknytning til varmeforsyningsvirksomheden, at disse ejendomme, uanset om der foreligger overdragelse efter ligningslovens § 2 eller overgang til skattepligt efter selskabsskattelovens § 5 D, bør værdiansættes efter POLKA-værdier for ejendomme ved opgørelse af den skattemæssige åbningsbalance.

Afsnit 5. Verserende sager og afsnit 6. Genoptagelse af ansættelsen

Vi opfordrer endvidere Skattestyrelsen til, i afsnit ‘5. Verserende sager i Landsskatteretten’, i lighed med 2019-styresignalet, præciserer, hvor mange verserende sager der anslået er i Landsskatteretten frem for at henvise til “en håndfuld”. Ligeledes opfordrer vi til, at Skattestyrelsen i afsnit ‘6. Genoptagelse af ansættelsen’ i lighed med 2019-styresignalet præciserer, hvor mange varmeforsyningsselskaber der ikke har en verserende klagesag ved Landsskatteretten, hvorfor Skattestyrelsen af egen drift skal genoptage skatteansættelserne med afsæt i styresignalet.

Punkt 6.2. Ordinær genoptagelse og Punkt 6.3. Ekstraordinær genoptagelse

For varmeforsyningsselskaber, som er etableret ved overdragelse efter ligningslovens § 2 eller overgået til skattepligt efter selskabsskattelovens § 5 D før indkomståret 2012,

gælder i udgangspunktet, at disse vil være undergivet de almindelige forældelsesregler i skatteforvaltningslovens § 26, stk. 1.

Efter skatteforvaltningslovens § 26, stk. 3, kan en skatteansættelse, der beror på en ændret bedømmelse af et afskrivningsgrundlag for et indkomstår, der ligger uden for den ordinære ansættelsesfrist, foretages eller ændres af myndigheden efter stk. 1, medmindre ansættelsen beror på et skøn. Det særlige ved bestemmelsen er, at den giver mulighed for, at det accepteres, at den ansættelse, der foretages inden for fristen, kan vedrøre et afskrivningsgrundlag, som ligger uden for den ordinære frist. Hvis et afskrivningsgrundlag hermed lægges til grund for skatteansættelsen, når blot ansættelsen foretages inden for den ordinære frist.

Vi finder, at ovenstående giver varmeforsyningsselskaber, som er indtrådt i skattepligt før 2012 og har fastsat skattemæssige indgangsværdier før indkomståret 2012 efter Skattestyrelsens dagældende praksis, mulighed for at få ændret det skattemæssige afskrivningsgrundlag og få afskrivningsgrundlaget fastsat efter principperne i Landsskatterettens afgørelse (og principperne i Højesterets dommene vedrørende vandforsyningsselskaber, som er direkte sammenlignelige for varmeforsyningsselskaber). Vi opfordrer Skattestyrelsen til at indarbejde dette i styresignalet. Det ændrede afskrivningsgrundlag for disse varmeforsyningsselskaber vil dog kun have virkning fra og med indkomståret 2018, da dette indkomstår fortsat kan genoptages efter skatteforvaltningslovens § 26, stk. 1.

Såfremt Skattestyrelsen ikke finder anledning til at indarbejde ovenstående vedrørende ændring af afskrivningsgrundlag for varmeforsyningsselskaber, som er indtrådt i/overgået til skattepligt før indkomståret 2012 finder vi, at varmeforsyningsselskaber bør få mulighed for at ændre det skattemæssige afskrivningsgrundlag tilbage til indkomståret 2007 med henvisning til Højesterets dommene i vandsagerne (SKM2018.627.HR og SKM2018.635.HR), da både vandforsyningsvirksomhed og varmeforsyningsvirksomhed er undergivet regulatorisk lovgivning, som medfører, at en værdiansættelse efter en DCF-model ikke er anvendelig for disse virksomheder. Dette er fastslået af Højesteret for vandselskaber og kan efter vores opfattelse anvendes analogt for varmeforsyningsselskaber.

Punkt 7. Omkostningsgodtgørelse

I lighed med vores høringssvar til SKM2019.452.SKTST opfordrer vi til, at der gives samme mulighed for at opnå omkostningsgodtgørelse for udgifter til sagkyndig bistand – uanset, om et varmeforsyningsselskab trækker dets klage i Landsskatteretten og anmoder om genoptagelse af skatteansættelsen i Skattestyrelsen, eller om den fornyede realitetsbehandling skyldes Landsskatterettens hjemvisning af sagen til Skattestyrelsen. Vi vil på baggrund heraf foreslå, at Skattestyrelsen tilretter styresignalet således, at varmeforsyningsselskaber, der trækker deres klage i Skatteankestyrelsen, før Landsskatteretten har haft lejlighed til at træffe afgørelse i sagen, får samme adgang til omkostningsgodtgørelse, som de selskaber, der modtager en afgørelse om hjemvisning fra Landsskatteretten.

Varmeforsyningsselskaber, som trækker klagen, vil herved opnå samme adgang til omkostningsgodtgørelse som varmeforsyningsselskaber, hvor Landsskatteretten hjemviser sagen til fornyet behandling. Forskellen er dog, at når selskabet trækker sagen og umiddelbart herefter anmoder om genoptagelse i Skattestyrelsen, vil vurderingen om omkostningsgodtgørelse først ske, når Skattestyrelsen har truffet afgørelse i sagen og deri har vurderet, om sagen ville være blevet hjemvist fra Landsskatteretten som følge af højesteretsdommene, og dernæst om der var adgang til omkostningsgodtgørelse.

Ved at give mulighed for omkostningsgodtgørelse for varmeforsyningsselskaber, som trækker deres klage i Landsskatteretten, vil Skattestyrelsen hurtigere kunne iværksætte sagsbehandlingen og dermed nedbringe sagsbehandlingstiden.

Med venlig hilsen

Klaus Okholm Andreas Munk Hansen

Formand for skatteudvalget Chefkonsulent